Arutinian yleisön joukossa käsikranaatti sylissään.
**Vladimir Arutinian** (s. 12. maaliskuuta 1978 Tbilisi) on georgialainen, etniseltä taustaltaan armenialainen, mies, joka yritti salamurhata Yhdysvaltain presidentti George W. Bushin Georgiassa 10. toukokuuta 2005. Yritys epäonnistui, koska hänen heittämänsä käsikranaatti ei lauennut. Arutinian pidätettiin myöhemmin ja hänet tuomittiin elinkautiseen vankeuteen.

Murhayritys
-----------

 Presidentit Bush ja Saakasvili Vapaudenaukiolla 10. toukokuuta 2005.
Yhdysvaltain presidentti George W. Bush oli puhumassa tuhansien ihmisten edessä Georgian pääkaupungin Tbilisin Vapaudenaukiolla 10. toukokuuta 2005. Tilaisuudessa oli myös Georgian presidentti Mikheil Saakašvili, joka oli lähellä Bushia. Bush oli juuri aloittanut puheensa, kun Arutinian heitti kankaaseen käärityn kranaatin kohti puhujan koroketta. Kranaatti putosi laukeamatta noin 30 metrin päähän presidenteistä. Bush ja Saakašvili saivat tietää murhayrityksestä vasta tilaisuuden jälkeen.

Aluksi Georgian viranomaiset raportoivat, että kranaatti ei ollut toimintakunnossa, mutta myöhemmin kävi ilmi, että se oli neuvostoliittovalmisteinen RGD-5-kranaatti, joka mahdollisesti ei lauennut, koska se oli osunut yleisön joukossa olleeseen tyttöön, mikä pehmensi sen törmäystä ja esti sitä laukeamasta.

Georgian viranomaiset lupasivat 18. heinäkuuta 150 000 larin (n. 80 000 dollarin) palkkion sille, jonka antama vihje johtaisi syyllisen kiinnijäämiseen.

Kahden kansalaisen antamien vihjeiden perusteella Arutinian löydettiin ja pidätettiin 20. heinäkuuta. Georgian sisäministeriön viranomainen Zurab Kvlividze sai surmansa pidätystä edeltäneessä tulitaistelussa. Myös Arutinian haavoittui. Sairaalassa kuvatussa haastattelussa hän sanoi yrittäneensä heittää kranaatin presidenttejä suojanneen luodinkestävän suojan taakse.

11. tammikuuta 2006 georgialainen tuomioistuin totesi Arutinianin syylliseksi muun muassa terrorismiin, maanpetokseen, salamurhan yrittämiseen ja poliisin tappamiseen. Hänet tuomittiin elinkautiseen vankeuteen, josta hänet voidaan vapauttaa vain presidentin armahduksella. Syyskuussa 2005 häntä vastaan nostettiin syyte Yhdysvalloissa, ja häntä voitaisiin pyytää luovutettavaksi Yhdysvaltoihin, jos hän pääsee vapaaksi.

Yksityiselämä
-------------

Arutinian oli työtön ja asui äitinsä kanssa köyhässä lähiössä Tbilisissä.

Vankilassa ollessaan Arutinian kääntyi islamin uskoon.

Lähteet
-------

1. 1 2  Frieden, Terry: Alleged would-be Bush assassin indicted *CNN.com*.  7.9.2005. Viitattu 9.12.2015. (englanniksi)
2. ↑  Pace, Gina: Life For Grenade Toss At Bush Rally *CBS News*.  11.1.2006. Viitattu 9.12.2015. (englanniksi)
3. ↑  Hand grenade found at Bush rally *BBC News*.  11.5.2005. Viitattu 9.12.2015. (englanniksi)
4. ↑  Paton Walsh, Nick: FBI says hand grenade thrown at Bush was live *The Guardian*.  19.5.2005. Viitattu 9.12.2015. (englanniksi)
5. ↑  Bush grenade suspect faces charge *BBC News*.  22.7.2005. Viitattu 9.12.2015. (englanniksi)
6. 1 2  Bush grenade attacker gets life *CNN.com*.  11.1.2006. Viitattu 9.12.2015. (englanniksi)
7. ↑  Alfano, Sean: Man Details Failed Grenade Attack *CBS News*.  23.6.2005. Viitattu 9.12.2015. (englanniksi)
8. 1 2  Georgian jailed for Bush attack *BBC News*.  11.1.2006. Viitattu 9.12.2015. (englanniksi)
9. ↑  Giant leap of faith for failed Bush assassin *RT.com*.  12.2.2010. Viitattu 9.12.2015. (englanniksi)